《庚辰秋杪同邓湘皋孙冶山家弟小松步出城北至虞山小憩南薰亭》
清代·李宗瀚

惊飙不暂息，惨澹昏复昼。默坐兀若痴，出门逐朋旧。

循城绕而北，迤逦穿岩窦。洲渚远苍苍，烟树疏帆逗。

黄叶蔽村坞，境转愈深秀。灵宫闭寂寥，皇潭咽寒溜。

披榛往迹湮，登眺倚层构。沈抱郁未舒，远愁动奔凑。

薰弦閟余响，玉立万峰瘦。杳杳苍梧云，不见重华狩。

作者简介：（1769—1831）清江西临川人，字公博，一字北漠，又字春湖。乾隆五十八年进士，授编修。道光时官至工部左侍郎、浙江学政。工诗，喜聚书，癖嗜金石文字。